ddrg/super_eurlex huggingface dataset:
4.1

Dôvody a logika, na základe ktorej výbor hlasoval za Zmluvu o ústave takou veľkou väčšinou (osobitne za ustanovenia o demokratickom živote Únie) sa nemenia. Výbor naďalej pevne verí, že najlepším spôsobom, ako zabezpečiť demokratický život Únie je zakotviť tieto ustanovenia do pevného ústavného rámca. Avšak súčasné obdobie neistoty by nemalo zabrániť žiadnemu z aktérov Európskej únie, aby podnikli opatrenia na uvedenie participatívnej demokracie do praxe. Všetky inštitúcie Únie by preto mali aktívne zvážiť spôsoby, ako môžu: — poskytnúť občanom a zastupujúcim združeniam príležitosť prezentovať a verejne si vymieňať svoje názory vo všetkých oblastiach aktivít Únie; — udržiavať otvorený, transparentný a pravidelný dialóg so zastupujúcimi organizáciami a občianskou spoločnosťou; — konzultovať so zainteresovanými stranami s cieľom zabezpečiť súdržnosť a transparentnosť aktivít Únie. Európska Komisia by mala navyše zvážiť výkon ustanovení článku I-47 ods. 4 Zmluvy o ústave, tým, že prekonzultuje s občianskou spoločnosťou obsah európskej právnej úpravy, ktorou bude stanovený postup na výkon práva na občiansku iniciatívu (EHSV by mohol byť požiadaný o vypracovanie prieskumného stanoviska na danú tému).
2.3

V tejto súvislosti treba pripomenúť, že v správe predchádzajúcej návrhu nariadenia Komisia okrem iného uvádza, že „všetky navrhované zmeny a doplnenia by mali: […] posilniť ochranu finančných záujmov EÚ proti podvodom a nezákonným činnostiam“. Inými slovami a z iného uhla pohľadu, účtovné pravidlá EÚ musia (alebo by mali) prispievať k „zmorálneniu“ trhu a pôsobiť ako brzda proti lákavému pokušeniu zneužiť ich „pružnosť“. EHSV si uvedomuje, že detailné a komplikované účtovné kontroly zaťažujú rozpočet EÚ, ale nazdáva sa, že oprávnená snaha znížiť administratívne náklady nesmie viesť k laxným alebo príliš zjednodušujúcim riešeniam. Ako ukazujú správy OLAF, podvody sú rozšírené na všetkých úrovniach. EHSV si v tejto súvislosti všíma, že sa Komisia mala poučiť zo vzácnych skúseností a sformulovať ich do vhodných pravidiel, keby bol OLAF prizvaný k účasti na vypracovávaní nového znenia rozpočtového nariadenia.
3.2

EHSV je toho názoru, že viaceré body návrhu Komisie by mali byť upravené, čím by sa návrh vylepšil a bol by efektívnejší. Fond by sa tak stal silným a flexibilným nástrojom Európskej únie pri poskytovaní pomoci a obyvatelia oblastí zahrnutých do jeho pôsobnosti by mohli efektívne získavať pomoc. Tento príspevok, nevyhnutne zbavený akejkoľvek byrokracie, by sa mal riadiť pravidlami, ktoré pokrývajú rôzne typy katastrôf akéhokoľvek pôvodu. V najkritickejších momentoch, v ktorých sa spoločnosť ocitne, musí slúžiť nielen ako cenná pomoc pri obnove normálneho a funkčného stavu infraštruktúry a hospodárskeho a sociálneho života, ale mal by slúžiť aj ako jednoznačný politický signál, ktorý Európa vyšle občanom v závažnej situácii núdze.
3.11.2.3

Silným stimulom na združenie výrobcov a všetkých subjektov produkčnej a distribučnej línie by bolo priame riadenie trhových aktivít vzájomného fondu, ako sú napr. podpora predaja, spracovanie, skladovanie či predaj do nečlenských krajín. Tým by sa v uvedených subjektoch zvýšil zmysel pre zodpovednosť, keďže by zohrávali významnejšiu rolu na trhu a zároveň by tento krok zabezpečil súlad so smerovaním reformy z roku 2003. Navyše, ak sa vzájomné fondy realizujú na úrovni, ktorá je blízka ekonomickým subjektom, často pracujú efektívnejšie než ak tento nástroj uplatňuje verejná správa.
3.1.8

Prioritné by malo byť vytvorenie optimálneho prostredia na zabezpečenie konkurencieschopnosti a hospodárskej vitality lesného hospodárstva. Akčný plán by mal pomenovať spôsoby podpory rozvoja inovatívnych prevádzkových modelov, ktoré by v lesnom hospodárstve vytvárali pridanú hodnotu, a presadzovania podnikateľských iniciatív v lesnom hospodárstve. Mal by obsahovať ustanovenia pre zriadenie vizuálnej európskej burzy dreva, ktorá by poskytovala aktuálny, globálny a transparentný obraz hospodárskych trendov (ponuky a dopytu) podľa jednotlivých druhov dreva, ku ktorej by vlastníci lesov mali kedykoľvek prístup (na Internete).
2.7

Keďže akčný plán prijatý agentúrou stanovuje priority na základe obmedzených fondov, ktoré majú byť k dispozícii, EHSV sa obáva, že by finančné prostriedky, ktoré budú nakoniec poskytnuté, mohli byť, vzhľadom na súčasné ťažkosti pri dosahovaní dohody v otázke rozpočtu Spoločenstva, nižšie než bolo stanovené v návrhu rozpočtu. To by znamenalo uprednostňovanie určitých opatrení pred inými alebo dosahovanie pokroku v niektorých oblastiach na úkor ostatných. EHSV nemôže podporovať takýto prístup, keďže rozhodnutie členských štátov udeliť agentúre dodatočné právomoci znamená potrebu zabezpečiť nevyhnutné finančné prostriedky, ktoré by jej umožnili dosahovať stanovené ciele v oblasti prevencie námorného znečisťovania životného prostredia. Je nevyhnutné, aby sa prevencii a boju proti námornému znečisťovaniu životného prostredia pridelila potrebná dôležitosť tiež na úrovni Spoločenstva a aby sa na túto otázku nehľadelo len z ekonomickej stránky.
2.2

V tejto súvislosti výbor najmä žiadal, aby boli členské krajiny nabádané zavádzať konzultačné postupy v otázkach jednotlivých tematických oblastí programu, čo by viedlo k lepšiemu zohľadneniu návrhov a potrieb užívateľov, odborníkov a sieťovej ekonomiky. Konzultácie by mali prebiehať aj v rámci rámcového programu, ktorý bude nasledovníkom eEurope a pri ktorom by sa so sociálnymi partnermi mali podrobnejšie prediskutovať predovšetkým otázky kvalifikácie a zamestnanosti v informačnej spoločnosti.
1.1

Výbor podporuje vypracovanie nového nariadenia, do ktorého budú zapracované viaceré upravené časti nariadenia č. 2358/71. Návrh Komisie však považuje za obmedzujúci a domnieva sa, že si vyžaduje určité zmeny. Zastáva názor, že ochranná klauzula by sa nemala vzťahovať len na štáty, ktoré nie sú členmi Svetovej obchodnej organizácie, ale že by mala zahŕňať všetky tretie krajiny.
4.4

Pre mnohé (no nie všetky) systémy poskytovania záruk, ktoré boli monitorované nezávislými miestami, sa vyvíjajú spoločné postupy na preukázanie dodržiavania noriem. Napr. Medzinárodná aliancia pre sociálnu a ekologickú akreditáciu a označovanie (International Social and Environmental Accreditation and Labelling Alliance – ISEAL) vyvíja pre svojich členov spoločné postupy na zabezpečenie kvality. Je potrebné vykonať podobné zosúladenie pre širokú škálu systémov záruk pre spotrebiteľov, aby sa zabezpečilo, že normy budú mať zamýšľaný účinok. Malo by pritom ísť o vyhodnotenie účinku. Spoločný postup na vyhodnotenie účinku, pri ktorom by sa preskúmalo, či sú splnené nároky spotrebiteľov a či sú náklady, ktoré sa na spotrebiteľov presúvajú, oprávnené, by umožnil otvorenejšie vyhodnotenie týchto systémov. To povedie aj k definovaniu vlastností, ktoré tieto systémy musia mať, aby obdržali podporu zo strany Komisie – táto podpora musí byť založená na dokázaní vplyvu, ak má prispieť k dohodnutým politickým cieľom.
3.6.3

K najzaujímavejším témam, ktoré boli predmetom rokovaní počas stretnutí, patria: — vzťahy medzi Tureckom a EÚ v oblasti energetiky (1996), — spolupráca medzi EÚ a Tureckom v oblasti malých a stredných podnikov a odbornej prípravy (1996), — poľnohospodárske výrobky v rámci colnej únie medzi Európskym spoločenstvom a Tureckom (1997), — sociálny dosah colnej únie (1998), — úloha žien vo vývoji a rozhodovacích procesoch (1999), — migrácie (2000), — výskum a vývoj (2000), — liberalizácia služieb (2000), — sociálny dialóg a hospodárske a sociálne práva v Turecku (2001), — dosah hospodárskej krízy v Turecku (2002), — regionálne rozdiely v Turecku (2002), — rozvoj poľnohospodárstva v Turecku (2002), — pokrok, ktorý urobilo Turecko na ceste ku vstupu do EÚ (2003), — integrovanie postihnutých osôb do spoločenského života (2004), — malé podniky a normatívne procesy (2004), — vývoj vzťahov medzi EÚ a Tureckom, zapojenie občianskej spoločnosti do procesu prístupových rokovaní (2005).
1.7

Legislatívny návrh Komisie sa od oznámenia zo 14. júla 2004 odlišuje v nasledujúcich bodoch: — zahŕňa obdobie až do hospodárskeho roka 2014/2015, — minimálna cena cukrovej repy je znížená o 42,6 % (na 25,05 EUR/t) v dvoch etapách (hospodárskych rokoch) s prípadným ďalším znížením o 10 % prostredníctvom medziprofesijnej dohody, — referenčná cena cukru je znížená o 39 % v štyroch etapách (na 385,5 EUR/t), pričom čistá referenčná cena bude znížená v dvoch etapách (rozdiel je spôsobený odvodmi do fondu reštrukturalizácie), — výrobný poplatok vo výške 12 EUR/t cukru v rámci výrobnej kvóty, ktorý majú rovným dielom hradiť pestovateľ aj spracovateľ, — výrobné kvóty A a B sú zlúčené do jedinej výrobnej kvóty, pričom dodatočná kvóta vo výške 1 milióna ton je prerozdelená medzi členské štáty – výrobcov cukru C, za predpokladu uhradenia poplatku vo výške 730 EUR/t dodatočnej výrobnej kvóty, — prechodný reštrukturalizačný režim na štyri roky, po ktorom nasleduje prípadné lineárne zníženie výrobnej kvóty, — výrobné kvóty pre izoglukózu sú zvýšené o 100 000 ton za rok počas obdobia troch rokov, — pravidlá pre riadenie trhu sú tvorené: presunom cukru mimo kvóty, možnosťou stiahnutia cukru v rámci kvóty, ktorý prekračuje dopyt na trhu, a možnou pomocou pre súkromné uskladnenie, ak trhová cena klesne pod referenčnú cenu, — možnosť pre chemický a farmaceutický sektor, rovnako ako pre sektor kvasníc a alkoholu, zakúpiť cukor mimo kvóty a v prípade ťažkostí so zásobením získať zvláštnu colnú kvótu, — až do hospodárskeho roku 2009/2010 záruka zásobovania rafinérií vo výške ich obvyklých potrieb, — návrh ruší všetky obmedzenia na dovoz cukrov z najmenej rozvinutých krajín s účinnosťou od hospodárskeho roku 2009/2010, — čo sa vývozu týka, návrh zakazuje vývoz cukru mimo kvóty a neobsahuje ustanovenia pre vývoz cukru v rámci kvót bez náhrady, — Komisia ruší možnosť prevodu kvót na európskej úrovni, rovnako ako aj lineárne zníženie kvót o 2 800 000 ton za štyri roky. Zavádza sa plán reštrukturalizácie, ktorý bude financovaný výrobným poplatkom z kvót pre cukor, izoglukózu a inulín. Viac než 50 % výrobných poplatkov na kvótach pre cukor je financovaných poľnohospodármi, a to prostredníctvom zníženia ceny cukrovej repy, — fond reštrukturalizácie poskytne výrobcom cukru, izoglukózy a inulínu, ktorí sa vzdajú svojej kvóty, zastavia výrobu a zrušia svoje prevádzky pomoc vo výške závislej od roku zastavenia výroby, pričom výška tejto pomoci sa každoročne bude znižovať, — podľa údajov Komisie by sa fond reštrukturalizácie mohol týkať 6 160 miliónov ton cukru v rámci kvóty a celkovej hodnoty 4,2 miliardy EUR, — kompenzačná pomoc vo výške 60 % straty príjmu plynúcej zo zníženia ceny cukrovej repy sa pestovateľom cukrovej repy a čakanky poskytne postupne a rešpektujúc výnosy na hektár určené pre výrobu typu A a B a pridelenú maximálnu čiastku pre príslušný členský štát, — výber referenčného obdobia, ktoré sa má použiť pre prerozdelenie prostriedkov, je ponechaný na členský štát, — finančný rámec určený na priamu pomoc pre poľnohospodárov je 907 miliónov EUR v hospodárskom roku 2006/2007 a 1 542 miliónov EUR od hospodárskeho roku 2007/2008.
3.3

Výbor podporuje haagsky program Spoločenstva, čo sa týka vytvorenia „európskeho osvedčenia dediča“ a vytvorenia evidenčného systému závetov. Členské štáty by mali určiť orgán zodpovedný za vydávanie takéhoto osvedčenia a zaistiť vytvorenie centrálneho registra závetov, ak tento ešte neexistuje. Mal by vzniknúť centrálny register Spoločenstva (alebo európsky, v rámci Rady Európy, ak by členské štáty, ktoré tak ešte neurobili, boli vyzvané ratifikovať bazilejský dohovor). Sudcovia, notári a iní činitelia poverení národným zákonom, ktorý je možné uplatniť, by mali mať prístup k informáciám obsiahnutým v tomto centrálnom registri (aspoň podľa mena „de cujus“ a dátumu jeho narodenia by malo byť možné vedieť, v ktorom členskom štáte, prípadne tretej krajine, kedy a na akom úrade bol závet uložený. Toto by umožnilo vyžiadať si kópiu od daného národného orgánu).
3.5.1

Vytvorenie spoločných kritérií bolo nevyhnutné, pretože v opačnom prípade by sa mohlo stať, že jednotlivé štáty by dospeli k rôznym hraničným hodnotám hluku, čo by mohlo viesť napríklad k zákazu tranzitu pre určité vozidlá alebo lietadlá a k rôznym obmedzeniam vzhľadom na prevádzkovanie dopravných prostriedkov na území príslušného štátu.
5.5

EHSV navrhuje, aby aj základné vzdelávanie, a nie iba programy spojené s celoživotným vzdelávaním, bolo prostriedkom pre formovanie európskeho občianstva; samotné európske občianstvo by sa mohlo stať súčasťou učiva, nemalo by byť iba predmetom kozmetických akcií (vlajočky, šiltovky s nápismi, slávnostné príležitosti a podobne). Občianstvo sa netýka iba ľudí v produktívnom veku. Komisia by preto mohla navrhnúť členským štátom, aby do školských osnov začlenili vedomosti z oblasti Únie a občianstva EÚ, spolu s príslušnými metódami. Mohol by byť vypracovaný zvláštny program „Erasmus“ pre základné školy, prispôsobený pre deti v tomto veku, ktorý by prekračoval tradičné výmenné jazykové pobyty. Treba využiť všetky možnosti nových informačných a komunikačných technológií (NIKT), zvlášť hravosť, interaktívnosť, spoločné podieľanie sa (napr. aj vytvorenie hodnotiaceho psychologického pracoviska pre každú novú formu podpory občianstva), pričom treba prekonať statický, málo príťažlivý vzhľad súčasných európskych internetových stránok. Tento návrh je v súlade s programom Comenius, ktorého cieľmi je: 1) lepšie objasniť mladým ľuďom a výchovnému personálu diverzitu európskych kultúr a jej hodnotu, 2) pomôcť žiakom a študentom nadobudnúť základné životné kvalifikácie a kompetencie, nevyhnutné pre ich osobný rozvoj, pre ich budúcu profesnú aktivitu a pre aktívne európske občianstvo.
8.2.20

Niektoré poradné skupiny (tzv. „think tanks“) navrhujú vytvoriť európsky úrad pre kontrolu kvality a správnosti legislatívy. Bolo by však disproporčné, a v protiklade s literou a duchom právnych predpisov vytvoriť určitý druh nadradenej autority na kontrolu legislatívy s právomocou modifikácie. To by znovu spochybnilo právomoc – a povinnosť – iniciatívy Komisie. Návrh teda radšej trvá na konzultačných postupoch ex ante a kvalite predbežných štúdií účinku a na konzultačných štúdiách ex post.
2.1

V roku 2000 bola Fínsku udelená výnimka platná do 31. decembra 2005 na obmedzenie osobného dovozu piva jednotlivcami z krajín iných ako členských štátov na maximálne šesť litrov. Vzhľadom na to, že Fínsko má spoločnú hranicu s Ruskom, kde je alkohol oveľa lacnejší, by jednotlivci mohli do Fínska doviezť približne 200 litrov piva, pokiaľ by platili normálne peňažné obmedzenia.
9.3.4

Európa potrebuje položiť oveľa väčší dôraz na prenos technológií, využívanie výsledkov Siedmeho rámcového programu a podporu trhu otvoreného inováciám, aby sa zvýšila konkurencieschopnosť. Mechanizmy EÚ alebo národné mechanizmy na šírenie vedomostí – výsledkov výskumu, nových technológií, inovatívnych systémov alebo vzdelávacích metód –by mali mať prioritu a k tomuto účelu by sa malo použiť viac prostriedkov. Môže sa vytvoriť nová generácia verejno-súkromných partnerstiev (public-private partnerships) ako model podpory šírenia vedomostí. Viac úsilia by sa malo vynaložiť na to, aby sa rýchlejšie transformoval technologický vývoj do komerčných produktov a služieb.
3.11

Výbor víta zámer Komisie vyhodnotiť svoje skúsenosti s existujúcimi programami, napraviť prípadné chyby a riadiť sa osvedčenými postupmi pri uskutočňovaní rámcového programu. Benchmarking a monitorovanie, ktoré sú všetkým stranám zrozumiteľné, pomôžu rámcovému programu k úspechu. Poznatky, ktoré prispejú k optimalizácii rámcového programu, by mali byť v ročnom pláne práce včas zohľadnené. Komisia a zodpovedné miesta, ktoré sa zaoberajú uskutočňovaním programov, by mali kriticky skúmať, či priebežné hodnotenie upozorňuje na potrebu úprav. Pritom by sa mali brať do úvahy skúsenosti podnikov a ostatných cieľových skupín. Avšak spoľahlivosť plánovania všetkých účastníkov projektu nesmie byť nikdy narušená.
4.2.2.1

S ohľadom na ochranu obetí terorizmu a ich rodín a ich rodinných príslušníkov vo všetkých jej formách musí byť ľudská stránka boja proti terorizmu založená na ochrane obetí a podpore úlohy občianskej spoločnosti ktorá sa musí stať neoddeliteľnou súčasťou stratégie boja proti terorizmu. Obete trpia násilím, ktoré je zamerané na celú spoločnosť a hodnoty, ktoré predstavuje. Z tohto dôvodu má spoločnosť morálnu a politickú povinnosť rozpoznať a odpovedať na takéto násilie. Štáty musia chrániť a zaručiť práva a slobody svojich občanov, počnúc od práva na život a práva žiť bez obáv alebo hrozieb. Obete sú realitou terorizmu; sú hlasom spoločnosti a prvou líniou v boji proti terorizmu. Zameranie sa na svedecké výpovede obetí je najúčinnejšou cestou, ako zvýšiť povedomie a vybudovať nevyhnutný prísľub v spoločnosti pre boj proti terorizmu a prepracovať sa k občianskej odozve. Je to taktiež najlepší spôsob ako zdiskreditovať a izolovať teroristov nielen politicky, ale aj morálne. Z tohto dôvodu sú potrebné tieto kroky: — pochopenie a solidarita medzinárodného spoločenstva, vyslanie jasnej správy, že jadrom boja proti terorizmu je rešpektovanie ľudských práv, — medzinárodné opatrenia a ochranné a podporné mechanizmy pre obete terorizmu, — diskusia o obetiach je úzko spätá s diskusiou o ľudských právach; diskusia o ľudských právach a základných slobodách jednotlivcov podchytená vo vojne proti terorizmu by mala byť rozšírená a jej snahou by malo byť zladenie záväzku členských štátov rešpektovať ľudské práva v boji proti terorizmu so záväzkom prijať všetky nevyhnutné opatrenia na ochranu ľudských práv obyvateľstva, keď čelí terorizmu (tento bod sa žiaľ v tu diskutovanom návrhu Komisie nenachádza), — podpora opatrení na presadzovanie záväzku občianskej spoločnosti bojovať proti terorizmu, so vstupom a aktívnou účasťou príslušníkov občianskej spoločnosti, hlavne obetí, konkrétne obetí, na medzinárodnom poli.
4.1.5.7

Návrh Zmluvy o Ústave pre Európu stanovuje limity spoločnej legislatívy, vrátane práva členských štátov „určiť objemy pre prijímanie“ migrantov do svojej krajiny. Tento limit nebráni dosiahnutiu vysokého stupňa harmonizácie legislatívy. Je to skôr podnet na používanie transparentných konaní v rámci národného riadenia ekonomickej migrácie. Právo na vydávanie pracovných povolení a povolení na pobyt by prislúchalo úradom v členských štátoch v rámci legislatívy Spoločenstva. Takto by každý členský štát mohol v spolupráci so sociálnymi partnermi rozhodovať, akých migrantov potrebuje: s vysokou alebo nižšou kvalifikáciou, pre priemyselný sektor, poľnohospodárstvo, výstavbu, služby alebo pre všetky sektory.
3.5.7.10

Nakoniec by EHSV chcel zdôrazniť, že spotrebitelia budú schopní zaobchádzať s finančnými produktmi efektívnejšie, ak im bude poskytnutého viac profesionálneho a nezávislého kvalitného poradenstva. Spotrebiteľom by sa malo dostať čo najlepšieho poradenstva o produktoch a službách, ktoré najlepšie zodpovedajú ich potrebám a (finančným) okolnostiam. Spotrebitelia sa však nemôžu úplne vyhnúť zodpovednosti, ktorú v sebe nesie voľba (či už v súvislosti s aspektmi produktu alebo s odborníkom poskytujúcim poradenstvo o týchto aspektoch). Spotrebiteľ by tiež mal byť pripravený na to, aby si uvedomele vybral a rozumel následkom svojej voľby.
4.7.3

Konkrétny plán sociálneho rozvoja. Obdobie rokovaní je potrebné využiť na uskutočnenie konkrétneho programu sociálneho rozvoja, v ktorom by boli zahrnuté rozvojové ciele z Cotonou (24), a do ktorého by boli zapojené aj hospodárske a sociálne sily. Tento program by mal byť súčasťou dohôd o hospodárskom partnerstve, pokiaľ ide o výber usmernení a cieľov ako aj realizačnú stratégiu a dopadové štúdie. Musí byť výsledkom a nutným doplňujúcim opatrením pravdepodobného zvýšenia konkurencieschopnosti a rastu, ktoré by so sebou mala priniesť liberalizácia trhu.
2.2.10

V Japonsku poskytuje Agentúra pre malé a stredné podniky rôzne druhy verejnej pomoci na inováciu, ako napríklad: — program Start Up, ktorý pokrýva časť nákladov na uskutočnenie výskumu a vývoja, na technologické hodnotenie a na získanie patentov (50 % zníženie nákladov na registráciu a obnovenie na 3 roky), — program na výskum a vývoj kreatívnych technológií, — program oživenia výskumu a vývoja na miestnej úrovni, — program na podporu spolupráce medzi priemyslom, akademickou obcou, vládou a inými verejnými činiteľmi, — Small Business Innovation Research System, čiže japonský SBIR, ktorého cieľom je podporovať rozvoj technologickej kapacity MSP, poskytovať verejnú pomoc na ich kreatívnu činnosť a financovať marketing výsledkov výskumu, — program, ktorý prostredníctvom verejných fondov podporuje zavedenie a rozvoj informačných technológií v podnikoch, — program „Subsidies for SMEs Business Innovation“, — program „Subsidies for Strengthening SMEs Business Resource“, — program „Oslobodenie od úverových záruk“, — opatrenie na zníženie úrokových sadzieb úverov, ktoré poskytujú tieto inštitúcie: Japan Finance Corporation for Small and Medium Enterprise (JASME), National Life Finance Corporation (NLFC) a Shoko Chukin Bank, — plán daňových úľav pre MSP, — investičný plán do výšky 300 tisíc jenov od „Small and Medium Business Investment and Consultation Companies“, — plán na stimuláciu, stanovený zákonom o „Promotion of Improvement of Employment Management in Small and Medium-sized Enterprises for Securing Manpower and Creating Quality Jobs“.
3.4.1

Pozemkové registre sú kľúčovým prvkom na určenie vlastníckych práv nehnuteľnosti. Okrem toho existuje obava, že tieto registre nie vždy presne odrážajú všetky zaťaženia. Na to, aby mohlo riadne fungovať cezhraničné poskytovanie hypotekárnych úverov (vrátane financovania) musí byť obsah a spravovanie pozemkových kníh jasne pochopené. Komisia financovala pilotnú fázu projektu EULIS, ktorého cieľom bolo posilniť spoluprácu medzi vlastníkmi a kontrolórmi registrov. Tento projekt by sa mohol ukázať ako veľmi užitočný aj v mnohých nových členských štátoch. Teraz ju zaujíma, či by mala pokračovať v aktívnej úlohe financovateľa pri takýchto iniciatívach a či za predpokladu využívania týchto registrov poskytovateľmi úverov a investormi je možné predpokladať, že by títo mohli byť požiadaní, aby prispievali a investovali do takýchto iniciatív. EHSV sa domnieva, že Komisia by mala pokračovať vo svoje cennej práci pri podpore tohto druhu spolupráce a že by okrem toho mala vypracovať výročnú správu o výsledkoch projektu. Avšak nemyslí si, že by spoločné projekty mali byť financované jednou skupinou, ktorá ich využíva (a už vôbec nie, pokiaľ to nie je hlavná skupina), vzhľadom na to, že i) je v záujme štátov a Spoločenstva, aby mali pozemkové knihy pod kontrolou a ii) v súčasnej dobe je oboje – zápis aj prístup – platené.
4.3.1

Zvláštnu pozornosť je potrebné venovať budovaniu sociálneho sektorového dialógu. Výbor súhlasí s názorom Komisie, že sociálni partneri môžu na základe svojich poznatkov súvisiacich so sektormi plniť zvláštnu alarmujúcu funkciu. Tento nástroj by sa však nemal využívať len v krízových situáciách, ale mal by zahŕňať všetky situácie, v ktorých sociálni partneri vidia potrebu konať a nielen vtedy, keď pozorujú „znepokojujúci vývoj“. To by viac zodpovedalo požiadavkám na predvídanie a sledovanie procesov reštrukturalizácií.
2.4

Všeobecné a ďalšie pripomienky, ktoré EHSV uviedol vo svojom stanovisku 25. februára 2004 by naďalej mali byť brané do úvahy. Niektoré pripomienky môžu byť znovu uvedené. EHSV si napríklad myslí, že návrh by zvýšil bezpečnosť a urýchlil súdne procesy. Môže byť tiež stimulom pre členské štáty, aby umožnili väčšiu voľnosť pohybu vozidiel v rámci EÚ. Je však dôležité, aby bol návrh v súlade s vnútroštátnymi právnymi predpismi a nariadeniami členských štátov. Je tiež dôležité umožniť prístup členským štátom, ktoré nie sú signatármi Schengenského dohovoru a posilniť spoluprácu s Interpolom a Europolom s cieľom bojovať proti obchodovaniu s kradnutými alebo neoprávnene užívanými vozidlami za hranicami krajín, ktoré majú prístup k systému SIS II. EHSV poukazuje tiež na dôležitosť zhromažďovania, spracovania a zverejňovania štatistických údajov týkajúcich sa tohto druhu trestnej činnosti, aby sa zlepšil prístup k jej riešeniu.